Helsingin käräjäoikeus 			Lausunto 3.9.2009
Laamanni
PL 650
00181 Helsinki 

Oikeusministeriö
PL 25
00023 Valtioneuvosto

Asia: Lausuntopyyntö 17.6.2009 OM 2/41/2009

Viite: Surmansa saaneiden läheisten korvaussuoja

Helsingin käräjäoikeus toteaa, että selvityksen tarkoituksena on ollut rikosvahinkolain (1204/2005) voimaantuloon liittyen arvioida surmansa saaneiden läheisten aseman kehittymistä sekä tarvetta säätää heille oikeus korvaukseen kokemastaan kärsimyksestä kuin myös  arvioida vahingonkorvauslain 5 luvun 4 a §:ää ja sitä koskevaa soveltamiskäytäntöä.  

Helsingin käräjäoikeudella ei ole huomautettavaa arviomuistiossa esitettyyn. 

Käräjäoikeus toteaa, että vahingonkorvauslain 5 luvun 1 a §:n soveltamiskäytäntö on Korkeimman oikeuden ennakkoratkaisujen ja henkilövahinkoasiain neuvottelukunnan 9.6.2008 julkaisemien suositusten jälkeen yhtenäistymässä siten, että tarvetta vahingonkorvauslain 5 luvun 1 a §:n muuttamiseen ei tällä hetkellä ole. Ilmeinen ongelma on, kuten arviomuistiossakin todetaan, että rikosvahinkolain uudistus ei ole tullut kansalaisten tietoon, mistä on aiheutunut turhia korvaushakemuksia ja myös oikeudenmenetyksiä. Tilanne on korjattavissa tehostetulla tiedottamisella. Säädösteknisesti syytä rikosvahinkolain muuttamiseen ei  ole.

Käräjäoikeus puoltaa arviomuistiossa esitettyjä toimenpide-ehdotuksia. Rikosvahinkolakia koskevan tiedotuksen ja koulutuksen parantaminen, ennakkoon annettava maksusitoumus ja perusvähennyksen kohdentaminen pelkästään aineettomista vahingoista suoritettavaan korvaukseen tehostavat käytännön tasolla nykyisen korvausjärjestelmän toimintaa.  

    

Laamanni		Eero Takkunen